### **Ceisteanna Coitianta**

### **An Scéim Intéirneachta Rochtana Dlí**

1. **Cá bhfios dom an bhfuilim incháilithe chun iarratas a dhéanamh ar an scéim intéirneachta rochtana seo?**

Chun a bheith incháilithe don scéim intéirneachta rochtana seo, ní mór duit a bheith i do mhac léinn fochéime dlí atá sa bhliain deiridh **agus**:

1. A bheith sa bhliain staidéir deiridh i dtreo fochéim onóracha nó cáilíocht choibhéiseach (ag Leibhéal 8 ar a laghad ar an gCreat Náisiúnta Cáilíochtaí) sa Dlí, nó cáilíocht, atá inghlactha ag an gCoimisiún um Athchóiriú an Dlí mar cháilíocht choibhéiseach, inar tógadh an Dlí mar mhórábhar;

**agus**

1. A bheith tar éis Institiúid Ardoideachais in Éirinn a rochtain trí Chlár Rochtana nó trí Bhealach Rochtana nó a bheith tar éis leas a bhaint as ceann amháin de na tacaí airgeadais seo a leanas ó SUSI:
* Deontas Cothabhála Iomlán Bhanda a hAon (ní mór don iarratasóir seoladh cónaithe a bheith aige/aici i limistéar faoi mhíbhuntáiste mar atá aicmithe in Innéacs Díothachta Pobal freisin)
* Deontas Cothabhála Ráta Speisialta

**nó,**

1. A bheith cláraithe le Seirbhís Tacaíochta Míchumais in Institiúid Ardoideachais in Éirinn agus a bheith ag fáil tacaí uaithi.

Mura dtagann tú faoi aon cheann de na nithe thuas, níl tú incháilithe don scéim intéirneachta rochtana seo.

1. **Cad is Clár Rochtana nó Bealach Rochtana ann?**

Áirítear le “Clár Rochtana” agus le “Bealach Rochtana” raon éagsúil tionscnamh ardoideachais lena dtacaítear le rochtain ar oideachas tríú leibhéal, mar shampla an Bealach Rochtana ar Ardoideachas (HEAR), an Bealach Rochtana ar Oideachas do Dhaoine faoi Mhíchumas (DARE), agus tionscnaimh eile rochtana atá áitiúil agus sonrach d’Institiúidí Ardoideachais aonair agus lena bhfreastalaítear ar fhágálaithe scoile agus ar mhic léinn lánfhásta araon.

Tá mic léinn lánfhásta sainmhínithe mar mhic léinn a bhí 23 bliana d’aois nó níos sine roimh an dáta iontrála agus nach bhfuil cáilíocht fochéime Leibhéal 8 roimhe acu.

Áirítear le tionscnaimh rochtana atá áitiúil agus sonrach d’Institiúidí Ardoideachais aonair ligean isteach i gClár Rochtana na hInstitiúide agus cistiú a fháil ón Institiúid chun clár fochéime a chur i gcrích d’ainneoin nach ndeachaigh an mac léinn isteach san Institiúid tríd an mBealach Rochtana ar Ardoideachas ná tríd an mBealach Rochtana ar Oideachas do Dhaoine faoi Mhíchumas. Áirítear leis sin scoláireachtaí deise a thug Institiúid Ardoideachais dóibh sin nárbh acmhainn dóibh ar shlí eile gabháil do chlár fochéime ag an Institiúid gan an scoláireacht sin.

Más rud é go bhfuil tú cláraithe leis an tSeirbhís Tacaíochta Míchumais i d’Institiúid Ardoideachais agus go bhfuil tú ag fáil tacaí uaithi sa bhliain acadúil seo, tá tú incháilithe freisin iarratas a dhéanamh ar an intéirneacht rochtana seo. Mura bhfuil tú cinnte go fóill faoi cé acu atá nó nach bhfuil tú incháilithe chun iarratas a dhéanamh ar an intéirneacht, seol ríomhphost chuig careers@csso.gov.ie.

1. **Cé na doiciméid is gá dom a sholáthar in éineacht le m’iarratas?**

Is gá duit litir ón Oifig Rochtana san Institiúid Ardoideachais iomchuí a sholáthar ina luaitear go bhfuair tú rochtain ar chúrsa fochéime mar chuid de Chlár Rochtana sonraithe nó de Bhealach Rochtana sonraithe, e.g., an Bealach Rochtana ar Ardoideachas (HEAR) nó an Bealach Rochtana ar Oideachas do Dhaoine faoi Mhíchumas (DARE). **Ní mór d’ainm a bheith luaite ar an litir.**

Más rud é go ndeachaigh tú isteach i gclár fochéime trí thionscnamh eile rochtana seachas HEAR/DARE, ní mór duit litir ón Oifig Rochtana san Institiúid Ardoideachais iomchuí a sholáthar ina luaitear go bhfuair tú rochtain ar chlár fochéime tríd an tionscnamh áitiúil sin, ina n-ainmnítear an tionscnamh agus ina sonraítear cé acu a bhí nó nach raibh dámhachtain cistiúcháin, amhail cistiú trí Chiste Cúnaimh Mac Léinn nó scoláireacht, i gceist leis. **Ní mór d’ainm a bheith luaite ar an litir.**

**NÓ**

Ní mór duit litir a sholáthar ina ndeimhnítear go bhfuil tú cláraithe le Seirbhís Tacaíochta Míchumais in Institiúid Ardoideachais in Éirinn agus go bhfuil tú ag fáil tacaí uaithi. **Ní mór d’ainm a bheith luaite ar an litir.**

1. **Más rud é go bhfuilim ag gabháil do chlár iarchéime in Éirinn dá bhfuair mé scoláireacht nó cistiú agus nach ndeachaigh mé isteach i gclár fochéime in Éirinn trí Chlár Rochtana/nach bhfuilim cláraithe le Seirbhís Tacaíochta Míchumais, agus nach bhfuilim ag fáil tacaí uaithi, an bhfuilim incháilithe chun iarratas a dhéanamh ar an scéim intéirneachta rochtana seo?**

Níl, tá tú neamh-incháilithe.

1. **Má táim sa bhliain deiridh de chlár céime in ábhar nó i ndisciplín eile seachas an dlí, an bhfuilim incháilithe chun iarratas a dhéanamh ar an intéirneacht rochtana seo?**

Ní mór duit a bheith sa bhliain deiridh de chlár céime sa dlí nó i gclár céime dá bhfuil an dlí ina chomhpháirt mhór (mar shampla, clár céime ina bhfuil an dlí ina chomhpháirt mhór is ea BA sa Staidéar Dlí nó sa Dlí mar aon le disciplín eile). Ní mór duit na critéir atá sonraithe sa fhreagra ar cheist 1 thuas a chomhlíonadh freisin.

1. **Má táim in aon bhliain eile seachas an bhliain deiridh de chlár céime sa dlí, an bhfuilim incháilithe chun iarratas a dhéanamh ar an intéirneacht rochtana seo?**

Ní mór duit a bheith sa **bhliain deiridh** de chlár fochéime sa dlí **nó i gclár dá bhfuil an dlí ina chomhpháirt mhór**. Ní mór duit na critéir atá sonraithe sa fhreagra ar cheist 1 thuas a chomhlíonadh freisin.

1. **Más rud é go ndeachaigh mé isteach i gclár fochéime in Institiúid Ardoideachais trí Chlár Rochtana/go raibh mé cláraithe le Seirbhís Tacaíochta Míchumais agus go ndearna mé scrúduithe FE1 sa bhliain acadúil 2023/2024, an bhfuilim incháilithe chun iarratas a dhéanamh ar an scéim intéirneachta rochtana seo?**

Níl, tá tú neamh-incháilithe.

1. **Más rud é go ndeachaigh mé isteach i gclár fochéime in Institiúid Ardoideachais trí Chlár Rochtana/go raibh mé cláraithe le Seirbhís Tacaíochta Míchumais agus go bhfuilim ag gabháil don chlár céime d’Abhcóidí ag Óstaí an Rí anois (2023/2024-2024/2025), an bhfuilim incháilithe chun iarratas a dhéanamh ar an scéim intéirneachta seo?**

Níl, tá tú neamh-incháilithe.

**CRÍOCH**